Gryyse linggs und Abschwung rächts, spüüre sis im Portmonee?  Au d Schnitzelbängger sinn betroffe, das kasch an dr Fasnacht see.  D Peperoni-Kue git nur no Maagermilch, und die isch suur,  Als grupfts Huen macht au dr Singvogel e druurigi Figur.  Dr Gaasladärne drait dr Putin sofort d Gaasversorgig ab,  Und d Ständerlampe lüüchtet halt nur no mit 25 Watt.  Well iim s Gäld nümm längt foot plötzlig  schyyns dr Schorsch au widr aa,  Und dr Fäärimaa schafft als Pirat no vor Somalia.  Dr Pierrot frogt bim Zirkus Knie «Los bruche dir ägschd non e Gloon?»  Und die Verschiffte mälde sich bim Grand Prix d'Eurovision.  Dr Doggter FMH muess leider d Schweschter Erika entloo,  Statt mit em Taxi mien jetz d Striggede halt z Fuess in d Beize koo.  Nur die Aabrennte sinn bishäär vo dr Gryyse rächt verschoont,  Mir sinn scho immer abbrennt gsi, und dorum s Spaare gwoont.